Video: Alison Botha: 22 jaar ná gru-aanvalAlison Botha. Foto: Maroela Media Alison Botha, wat in 1994 gruwelik verkrag en aangeval is, het besluit om haar storie in rolprent-formaat te vertel. Die dokumentêr, Alison, The Movie, is op 26 Augustus by die Silwerskermfees in Kampsbaai vertoon. Maroela Media het met Alison gesels oor die dokumentêr en hoekom sy besluit het om nou, 22 jaar later, ŉ rolprent te maak oor die nag wat haar hele lewe verander het. “Ek is deur die jare deur baie mense genader om ŉ rolprent te maak, maar het nog nooit ŉ begeerte gehad om dít wat met my gebeur het só vas te vang nie. Ek dink dit was net die regte persoon wat my op die regte tyd genader het.” Alison sê sy het baie van Uga Carlini (die vervaardiger) se aanslag gehou, aangesien sy nie net ŉ dokumentêr oor die aanval wou maak nie, maar ook wat met Alison se lewe ná die aanval gebeur het. “Dis 22 jaar later en daar is soveel om te vertel,” sê Alison. In die dokumentêr word daar met verskeie mense gesels, onder andere die dokters wat Alison daardie nag behandel het, die polisiebeampte wat aan die saak moes werk en selfs die student wat Alison daardie nag in die middel van die pad gekry het, maak ook ŉ verskyning. Die aanval self word wel in storieformaat vertel en deur akteurs Christia Visser, Zak Hendrikz en De Klerk Oelofse vertolk. Alison is daardie nag in Port Elizabeth, op die ouderdom van 27 jaar, deur Theuns Kruger en Frans du Toit verkrag, 37 keer in die buik gesteek en haar keel is ook 17 keer gesny. Alison moes ŉ hemp gebruik om haar ingewande bymekaar te hou en haarself na ŉ snelweg sleep waar ŉ groep studente haar gekry het. “Die dele van die aanval was sonder my verfilm, so ek was nie seker wat om te verwag toe ek daarna gekyk het nie. Ek het gedink dit sou soveel moeiliker wees as wat dit eintlik was. Ek het gedink ek sou dit herleef, maar dit was nie so nie. Dit was amper asof ek dit vanuit iemand anders se perspektief gesien het,” sê Alison. Sy sê sy het baie gemaklik gevoel met die maak van die dokumentêr omdat die hele proses vooraf goed bespreek was. En op die vraag of sy nou vrede het? Alison sê sy dink nie ŉ mens het ooit eintlik vrede nadat so iets met jou gebeur het nie, maar sy het wel aanvaar dat dit deel van haar lewe is, en dat sy uit die ervaring gegroei het en iets goeds uit die lelik kon maak. “Ek het lank terug besluit dat ek nie elke slegte bui of oomblik aan die aanval sal wyt nie. Ons het mos almal slegte dae – partykeer kan die kleinste ding ŉ mens omkrap.” In die dokumentêr vertel die regter, Chris Jansen, hoe hy seker gemaak het dat Alison se aanvallers nooit weer vrygelaat sou word nie deur ŉ vonnis van lewenslange tronkstraf op te lê, maar omdat nuwe paroolwette ingestel is, kan dié twee in aanmerking kom vir borgtog. Alison erken sy is vreesbevange dat Theuns en Frans sal vrykom. Kyk die video om te sien wat Alison sê oor hoe sy die trauma van daai nag moes verwerk.